މާލޭގެ ގޯތިގޯއްޗާއި ބިންބިމުގެ އިން ވަކިކުރުމާއި އިމުގައި ނުވަތަ އިމާ ކައިރީގައި ޢިމާރާތްކޮށް ތަންތަން ހެދުމާއި މަގަށް ދޮރު ކެނޑުމާ ބެހޭ ޤާނޫނު
(54/78)

ކޮންމެ ގޯއްޗެއްގެ ނުވަތަ ބިމެއްގެ ހުރިހާ ފަރާތަކުންވެސް ހުންނަންވާނީ އިން ވަކިވާނޭގޮތަށް ފުޅަށްއަޅާ ނުވަތަ ފާރުލެވިފައެވެ. އަދި މިގޮތުން މަގާގުޅޭ އިމުގައި ހުންނަ ފުޅަފުން ނުވަތަ ފާރުން މަގަށް ދޮރުކަނޑަންވާނީ ނުވަތަ ކަނޑާފައިވާ ދޮރެއް ބައްދާލަންވާނީ މާލޭ މުނިސިޕަލްޓީން ހުއްދަ ލިބިގެންނެވެ.
ގޯއްޗެއް ނުވަތަ ބިމެއްގެ އެއްވެސް އިމެއްގައި ފާރު ރާނަންވާނީ މާލޭ މުނިސިޕަލްޓީ އިން ރޭނުމުގެ ހުއްދަ ލިބިގެންނެވެ.
އިންވަކިކުރުމުގެ ގޮތުން މާލޭ މުނިސިޕަލްޓީން ފާހަގަޖަހާފައިނުވާ ގޯއްޗެއްގެ ނުވަތަ ބިމެއްގެ އިމާ ކައިރީގައި ޢިމާރާތެއް ތަނެއް ހަދައިގެން ނުވާނެއެވެ.
ގޯތީގެ ނުވަތަ ބިމުގެ މަގާގުޅޭ އިމުގައި ހުންނަ ދޮރާށީގެ ދޮރުފަތާއި ޢިމާރާތުގެ ދޮރުފަތް 12 ފޫޓަށްވުރެ ތިރިން އިމުގެ ބޭރަށް މަގަށް ހުޅުވޭގޮތަށް ހުރެގެން ނުވާނެއެވެ.
ޢިމާރާތެއްގެ ފުރާޅާއި، ކޮންކްރީޓްގަލާއި، ޢިމާރާތުގެ އެއްވެސް ތަނެއް މަގަށް ނެރެވޭނީ، މަގުގެ ފުޅާމިނަށް ބަލަައި، މިނިސްޓްރީ އޮފް ހޯމްއެފެއާޒް، ހައުސިންގ އެންޑް އެންވަޔަރަންމަންޓުން އެކަމަށް ހަދާފައިވާ ގަވާއިދުގައިވާ ގޮތުގެމަތިންނެވެ.
މި މާއްދާގެ (ހ) ގައި ބުނެފައިވާ ގަވާއިދުގެ ދަށުން ހުއްދަދޭ ޙާލަތްތަކުގައި، ޢިމާރާތެއްގެ ފުރާޅާއި، ކޮންކްރީޓްގަލާއި، ޢިމާރާތުގެ އެއްވެސް ތަނެއް މަގަށް ނެރެން ހުއްދަ ކުރެވޭނީ، މަގުގެ ފުޅާމިނަށާއި، އެ ގަވާއިދުގައިވާ ކަންތައްތަކަށް ބެލުމަށްފަހު، ތިރީގައި ބުނެފައިމިވާ ގޮތުގެ މަތިންނެވެ.
ބިމުން ފެށިގެން މައްޗަށް 20 ފޫޓާ ހަމައަށް، އިމުން ފެށިގެން، އެންމެ ފުޅާވެގެން 1/2 1 ފޫޓަށްވުރެ ބޭރަށް މަގަށް، ނުނުކުންނަވަރަށް.
ބިމުން ފެށިގެން 20 ފޫޓަށްވުރެ މަތިން، އިމުން ފެށިގެން، އެންމެ ފުޅާވެގެން 4 ފޫޓަށްވުރެ ބޭރަށް މަގަށް، ނުނުކުންނަވަރަށް.
6 ފޫޓަށްވުރެ ފުޅާނޫން މަގުމަގުގައި ހުންނަ ޢިމާރާތުގެ ފުރާޅާއި، ކޮންކްރީޓްގަލާއި، ޢިމާރާތުގެ އެއްވެސް ތަނެއް މަގަށް ނެރުން ހުއްދައެއް ނުކުރެވޭނެއެވެ.
ދެމަގަކާ އިންވެގެން ގުޅިފައި ހުންނަ ގޯތީގެ ނުވަތަ ބިމުގެ ދެމަގާ ގުޅޭ ކަން، މާލޭ މުނިސިޕަލްޓީ އިން ހަމަޖައްސާ ގޮތެއްގެ މަތިން ވަށްކޮށް އިމުގައި ފާރު ރާނާފައި ނުވާނަމަ، އެކަނެއްގައި ޢިމާރާތް ކުރަންވާނީ، މާލޭ މުނިސިޕަލްޓީން ހުއްދަ ލިބިގެން ހުއްދަ ދިން ހިސާބެއްގައެވެ.
ދެމަގަކާ އިން ވެގެން ގުޅިފައި ހުންނަ ގޯތީގެ ނުވަތަ ބިމުގެ ދެމަގާ ގުޅޭ ކަން، މިހާތަނަށް ވަށް ނުކޮށް ހުރިނަމަ، 1988 ވަނަ އަހަރުގެ ޑިސެމްބަރު މަސް ހުސްވުމުގެ ކުރިން، މާލޭ މުނިސިޕަލްޓީން ހަމަޖައްސާ ގޮތެއްގެ މަތިން ކަން ވަށް ކުރަންވާނެއެވެ.
މި ޤާނޫނުގެ 5 ވަނަ މާއްދާގައިވާ ފަދައިން، ކޮންކްރީޓް ގައު، ތަޅުންގަނޑު ފަދަ ތަންތަން އެ މާއްދާގައި ބުނެފައިވާ މިންވަރަށް ބޭރަށް ނެރެފައި ބެހެއްޓި ނަމަވެސް، އެފަދަ ތަނެއް މަގުހެދުން ފަދަ ޢާންމު ބޭނުމަކަށްޓަކައި ސަރުކާރުން ނަގަން ޖެހިއްޖެ ހާލެއްގައި ޝަރްޢީ ބަދަލު ދިނުމަށްފަހު ނެގުމުގެ އިޚްތިޔާރު، ސަރުކާރަށް ލިބިގެން ވެއެވެ.